
РЕШЕНИЕ 
№ РН-464-24-24
 
Днес, на 12.09.2024 г., Комисията за противодействия на корупцията /КПК/, в състав:
Заместник - председател: Антон Славчев  
Член: Антоанета Цонкова
Член: Пламен Йоцов
Член: Силвия Къдрева 

У С Т А Н О В И :

Проверката е по реда на чл. 13, ал. 1, т. 8 от Закона за противодействие на корупцията /ЗПК/, /обн. ДВ бр. 84 от 06.10.2023 г./, и е извършена на основание Решение № КИ-224 от 17.06.2024 г. на Комисията за противодействие на корупцията /КПК/ по сигнал с вх. № С-464/10.06.2024 година.
Сигналът е подаден против Теодора ****** Йорданова – директор на ОУ „******“, гр. Р.
По същество в сигнала се твърди наличие на несъвместимост по чл.308, ал. 4 от ЗПУО със заеманата публична длъжност на Теодора ****** Йорданова – директор на ОУ „******“, гр. Р., която видно от ТРРЮЛНЦ е член на управителния орган на Училищното настоятелство с ЕИК ******.
Във връзка с твърденията в сигнала с писма с вх. № КПК-7750-3/01.07.2024 г. и вх. № КПК-7750-8/16.07.2024 г. на КПК от началника на РУО – Р., са получени заверени копия на: Споразумение № ЛС-01-011/01.08.2016 г. и Декларация за несъвместимост по чл. 35, ал. 1, т. 1 от ЗПКОНПИ /отм./. С писма с вх. № КПК-7750-9/01.07.2024 г. и с вх. № КПК-7750-11/02.09.2024 г. на КПК от председателя на Училищното настоятелство са получени заверени копия на: заявление от 08.10.2020 г., извадка от входящ дневник на Училищно настоятелство „******“, гр. Р., Протокол от 18.12.2020 г., покана за свикване на събрание, Протокол от 22.12.2020 година.
Служебно е извършена справка в Търговски регистър и регистър на юридическите лица с нестопанска цел /ТРРЮЛНЦ/ и НБД Население.

След като обсъди събраните в хода на административното производство доказателства, комисията установи следното от фактическа страна:
Със Споразумение № ЛС-01-011 от 01.08.2016 г., на основание чл. 107 от Кодекса на труда /КТ/, въз основа на проведен конкурс, Теодора ****** Йорданова е назначена на длъжността „директор“ на Основно училище „******“, гр. Р. На 15.05.2018 г. Теодора Йорданова, в качеството си на директор, е подала декларация за несъвместимост по чл.35, ал.1, т.1 във вр. с § 2, ал. 1, т. 3 от ЗПКОНПИ /отм./ с вх. № 7/15.05.2018 г. на РУО - Р., в която не е декларирала несъвместимост със заеманата от нея публична длъжност.
От направената справка в ТРРЮЛНЦ се установява, че Училищно настоятелство „******“, гр. Р., с ЕИК ****** е вписано в Регистъра като юридическо лице с нестопанска цел за осъществяване на общественополезна дейност при ОУ „******“, гр. Р., отделно от членовете си, учредено съгласно разпоредбите на Закона за юридическите лица с нестопанска цел, Закона за народната просвета, Устава и решението на Учредителното събрание. На 21.11.2018 г. се е провело Общо събрание на Училищно настоятелство „******“, гр. Р., за което е съставен протокол. С Решение № 4 Общото събрание е избрало за член на Съвета на настоятелите с четиригодишен мандат Теодора Йорданова, която е избрана и за секретар.
С § 10 от Закона за изменение и допълнение на закона за предучилищното и училищното образование, обн. ДВ. бр.82 от 18.09.2020 г.,  в сила от 22.09.2020 г., в чл. 308 се създава нова ал. 4, съгласно която директорът и заместник-директорите на училището, детската градина или центъра за подкрепа за личностно развитие не може да бъдат членове на органите за управление на настоятелството, докато заемат съответната длъжност, но може да участват в заседанията им със съвещателен глас.
На 08.10.2020 г. Теодора Йорданова е подала Заявление с вх. № 002/08.10.2020 г. до Общото събрание на Училищното настоятелство „******“, гр.Р., с което заявява желанието си да бъде освободена като член на органите на управление на Настоятелството и като член на Сдружение с нестопанска цел – Училищно настоятелство „******“. Видно от приложения по преписката Констативен протокол, Общото събрание на Училищното настоятелство е свикано чрез покана, поставена на таблото за обяви на училището на 22.12.2020 г.  
От направената справка в ТРРЮЛНЦ се установява, че на 25.01.2021 г. се е провело Общо събрание на Училищно настоятелство „******“, гр. Р., на което с Решение № 1 от 25.01.2021 г., обективирано в протокол от същата дата, след проведено гласуване, единодушно, Теодора Йорданова е освободена от Съвета на настоятелите като секретар. На 15.11.2021 г. това обстоятелство е вписано по партидата на Сдружението в ТРРЮЛНЦ като Йорданова е заличена като член на органа на управление на Училищното настоятелство – Съвета на настоятелите.
С Решение № 87 от 28.07.2022 г. по т.д. № 320/20221 г. на Окръжен съд – Р., потвърдено с Решение № 39 от 16.03.2023 г. по в.т.д. № 319/2022 г. на В.Т. апелативен съд и Определение № 912/12.04.2024 г. по к.т.д. № 876/2023 г. на Върховния касационен съд, Окръжният съд отменя решенията, отразени в Протокол от 25.01.2021 г. на Общото събрание на Училищно настоятелство при ОУ „******“, гр. Р., в т.ч. и решението, с което Теодора Йорданова е освободена от Съвета на настоятелите като секретар.
С писмо с изх. № 2381/20.05.2024 г. на Окръжен съд – Р. до Агенцията по вписвания, на основание чл. 14, изр. второ от ЗТРРЮЛНЦ, е поискано незабавно вписване на Решение № 87 от 28.07.2022 г. по т.д. № 320/20221 г. на Окръжен съд – Р. по партидата на Училищно настоятелство „******“, гр. Р. На 20.05.2024 г., на основание посоченото съдебно решение, с което е отменено решението на Общото събрание на Училищното настоятелство за освобождаването на Теодора Йорданова като член на Съвета на настоятелите, тя отново е вписана за такава.
В писмо с вх. № КПК-7750-8/16.07.2024 г. на КПК, началника на РУО – Р., е удостоверил, че Теодора ****** Йорданова, в качеството си на директор на ОУ „******“, гр. Р., не е подавала декларация по чл. 49, ал.1, т.3 във вр. с чл. 53 от от ЗПК, за промяна в декларираните обстоятелства за несъвместимост, поради факта, че на 20.05.2024 г. отново е вписана за член на орган на управление на Училищно настоятелство „******“ – Р., на основание Решение № 87/28.07.2022 г. по т.д. № 320/2022 г. по описа на Окръжен съд – Р., в сила от 12.04.2024 г.
В писмо с вх. № КПК-7750-11/02.09.2024 г. на КПК, председателят на Училищното настоятелство при ОУ „******“, гр. Р., е удостоверил, че Теодора ****** Йорданова, в качеството си на директор на ОУ „******“, гр. Р., е подала заявление за освобождаването й като член на орган на управление на Училищното настоятелство на 08.10.2020 г., в което ясно е заявила желанието си да бъде освободена като член на органите на управление на Настоятелството и като член на Сдружение с нестопанска цел – Училищно настоятелство „******“ на основание чл. 308, ал. 4 от ЗПУО. Председателят е удостоверил, че с избора на нов секретар на Съвета на настоятелите, Йорданова няма никакви функции в Училищното настоятелство, както и че предвид нейното заявление в най-кратък срок след старта на учебната година ще бъде проведено заседание за учредяване на нов Управителен съвет на Училищното настоятелство при ОУ „******“, гр. Р.

Въз основа на така изяснената фактическа обстановка, Комисията установи следното от правна страна:
Несъвместимост по смисъла на §1, т. 4 от ДР на ЗПК е заемането на друга длъжност или извършването на дейност, която съгласно Конституцията или закон е несъвместима с положението на лицето като заемащо публична длъжност. Съгласно чл.13, ал.1, т.8 от ЗПК, Комисията е компетентният орган, който проверява сигнали във връзка с декларациите за несъвместимост на лицата, заемащи публични длъжности, и при установена несъвместимост, сезира органа по избора или назначаването за предприемане на съответните действия. 
Теодора ****** Йорданова, в качеството й на директор на ОУ „******“, гр. Р., считано от влизане в сила на ЗПК – 06.10.2023 г., е лице, заемащо публична длъжност по смисъла на чл.6, ал.1, т.50 от ЗПК.
Специални закони, с оглед статуса и изискванията към лицата, установяват фактите и обстоятелства, които биха ги поставили в условията на несъвместимост и по този начин биха поставили под съмнение независимото упражняване на възложената им от закона държавна власт. 
Съгласно разпоредбите на чл. 36, ал. 1 от ЗПКОНПИ /отм./ и на сега действащия чл. 50, ал.1 от ЗПК при заемането на публична длъжност, за която с Конституцията или със закон са установени несъвместимости, лицето подава пред органа по избора или назначаването или пред съответната комисия за лице по чл. 72, ал. 2, т. 1 и 3 от ЗПКОНПИ /отм./, съответно по чл. 90, ал. 2, т. 1 и 3, декларация за несъвместимост в едномесечен срок от заемането на длъжността. Съгласно разпоредбите на чл. 39 от ЗПКОНПИ /отм./ и чл. 53 от ЗПК лицата, заемащи публични длъжности, подават декларация за промяна на декларираните обстоятелства в декларациите за несъвместимост по чл. 35, ал. 1, т. 3 от ЗПКОНПИ /отм./, съответно по чл. 49, ал. 1, т. 3 от ЗПК, в едномесечен срок от настъпване на промяната.  Когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването. В случай че лицето не предприеме действия за отстраняване на несъвместимостта в посочения срок, органът по избора или назначаването предприема действия за прекратяване на правоотношението.
Съгласно чл. 217, ал. 2 от ЗПУО началникът на регионалното управление на образованието сключва и прекратява трудовите договори с директорите на общинските училища, държавните неспециализирани училища, държавните и общинските центрове за специална образователна подкрепа, както и центровете по чл. 49, ал. 3, чиято дейност не се организира от училища, както и астрономическите обсерватории. Основанията за несъвместимост по отношение на служители по трудово правоотношение, са уредени в разпоредбата на чл. 107а, ал.1 от Кодекса на труда, съгласно която не може да бъде сключван трудов договор за работа в държавната администрация с лице, което: 1. би се оказало в йерархическа връзка на ръководство и контрол със съпруг или съпруга, с лице, с което е във фактическо съжителство, с роднина по права линия без ограничения, по съребрена линия до четвърта степен включително или по сватовство до четвърта степен включително; 2. е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация; 3. е народен представител; 4. е съветник в общински съвет - само за съответната общинска администрация; 5. заема ръководна или контролна длъжност на национално равнище в политическа партия; тази забрана не се отнася за членовете на политически кабинети, съветниците и експертите към тях.
Тези изисквания на закона са били налице при сключването на трудовия договор с Йорданова през 2016 г., на основание на който същата е назначена на длъжността „директор“ на Основно училище „******“, гр. Р. От събраните по преписката доказателства се установява, че на 15.05.2018 г. Теодора Йорданова, в качеството си на директор, е подала декларация за несъвместимост по чл.35, ал.1, т.1 във вр. с § 2, ал. 1, т. 3 от ЗПКОНПИ /отм./ с вх. № 7/15.05.2018 г. на РУО - Р., в която не е декларирала несъвместимост със заеманата от нея публична длъжност.
От събраните по преписката доказателства се установява, че с Решение № 4 от 21.11.2018 г. Общото събрание на Училищно настоятелство „******“, гр. Р., е избрало за член на Съвета на настоятелите с четиригодишен мандат и за секретар Теодора Йорданова. Съгласно разпоредбата на чл. 306, ал. 1 и ал. 4 от ЗПУО настоятелствата са независими доброволни сдружения за подпомагане дейността на образователната институция. Настоятелствата се създават като юридически лица с нестопанска цел за осъществяване на общественополезна дейност и организират дейността си при условията и по реда на Закона за юридическите лица с нестопанска цел и в съответствие с разпоредбите на този закон, на устава или на учредителния си акт. Съгласно разпоредбата на чл. 308, ал. 1, 2 и 3 от ЗПУО органи на настоятелството са общото събрание и съветът на настоятелите. Членовете на съвета на настоятелите се избират от общото събрание за срок до 4 години. Съветът на настоятелите избира измежду членовете си председател.
С § 10 от Закона за изменение и допълнение на закона за предучилищното и училищното образование, обн. ДВ. бр.82 от 18.09.2020 г., в чл. 308 се създава ал. 4, съгласно която директорът и заместник-директорите на училището, детската градина или центъра за подкрепа за личностно развитие не може да бъдат членове на органите за управление на настоятелството, докато заемат съответната длъжност, но може да участват в заседанията им със съвещателен глас.
Т.е. посочената разпоредба въвежда нови изисквания за несъвместимост, освен предвидените в чл. 107а, ал.1 от Кодекса на труда по отношение на лицата, изпълняващи функциите на директор на училище, заместник-директор, директор на детска градина или центъра за подкрепа за личностно развитие, които след влизане в сила на ЗИД на ЗПУО на 22.09.2020 г., не могат да бъдат членове на органите за управление на настоятелството, докато заемат съответната длъжност, тъй като не отговарят на изискванията, предвидени в закона за заемане на посочените длъжности. 
Като правопрекратяващ служебното правоотношение юридически факт, несъвместимостта може да съществува от самото начало на заемане на държавната служба или да възникне след този момент. Предвид настъпилата промяна в условията за несъвместимост по отношение на длъжността, заемана от Йорданова – „директор“ на училище, с приемането на новата ал. 4 в чл. 308 от ЗПУО, в сила от 22.09.2020 г., за Йорданова е възникнала несъвместимост. Ето защо на 08.10.2020 г. Йорданова е подала Заявление с вх. № 002/08.10.2020 г. до Общото събрание на Училищното настоятелство „******“, гр.Р., с което, на основание чл. 308, ал. 4 от ЗПУО е заявила желанието си да бъде освободена като член на органите на управление на Настоятелството и като член на Сдружение с нестопанска цел – Училищно настоятелство „******“. С Решение № 1 от 25.01.2021 г. на Общото събрание на Училищно настоятелство „******“, гр. Р., обективирано в протокол от същата дата, Теодора Йорданова е освободена от Съвета на настоятелите като секретар. На 15.11.2021 г. е вписана промяна по партидата на Сдружението в ТРРЮЛНЦ и Йорданова е заличена като член на Съвета на настоятелите - орган на управление на Училищното настоятелство. На 20.05.2024 г., на основание Решение № 87 от 28.07.2022 г. по т.д. № 320/20221 г. на Окръжен съд – Р., с което е отменено решението на Общото събрание на Училищното настоятелство за освобождаването й като член на Съвета на настоятелите, Теодора Йорданова отново е вписана за такава.
Независимо, че с посоченото съдебно решение,  потвърдено с Решение № 39 от 16.03.2023 г. по в.т.д. № 319/2022 г. на В.Т. апелативен съд и Определение № 912/12.04.2024 г. по к.т.д. № 876/2023 г. на Върховния касационен съд, посоченото Решение на Общото събрание на Училищно настоятелство е отменено, и Йорданова отново служебно е вписана като член на Съвета на настоятелите, Комисията приема, че същата с подаване на Заявление с вх. № 002/08.10.2020 г. до Общото събрание на Училищното настоятелство „******“, гр.Р., с което, на основание чл. 308, ал. 4 от ЗПУО е  заявила желанието си да бъде освободена като член на органите на управление на Настоятелството и като член на Сдружение с нестопанска цел – Училищно настоятелство „******“, е изпълнила изискванията на чл. 36 на ЗПКОНПИ /отм./, сега чл. 50, ал. 3 от ЗПК, като в едномесечен срок от възникване на несъвместимостта, е предприела действия за нейното отстраняване. Последващата отмяна на Решение № 1 от 25.01.2021 г. от съда поради процедурни нарушения, не променя фактът на подаване на Заявление с вх. № 002/08.10.2020 г. от Йорданова, а последващите действия относно нейното освобождаване, са от компетентността на Общото събрание на Училищното настоятелство. Това се удостоверява и от председателя на Училищното настоятелство при ОУ „******“, гр. Р., който в писмо с вх. № КПК-7750-11/02.09.2024 г. на КПК, е заявил, че Теодора ****** Йорданова, в качеството си на директор на ОУ „******“, гр. Р., е подала заявление за освобождаването й като член на орган на управление на Училищното настоятелство на 08.10.2020 г., в което ясно е заявила желанието си да бъде освободена като член на органите на управление на Настоятелството и като член на Сдружение с нестопанска цел – Училищно настоятелство „******“ на основание чл. 308, ал. 4 от ЗПУО. Председателят е удостоверил, че Йорданова няма никакви функции в Училищното настоятелство, както и че предвид нейното заявление в най-кратък срок ще бъде проведено заседание за учредяване на нов Управителен съвет на Училищното настоятелство при ОУ „******“, гр. Р.
Предвид изложеното, на основание чл. 13, ал. 1, т. 8 от ЗПК, във вр. с § 7, ал.2 от ПЗР на ЗПК, Комисията за противодействие на корупцията 

РЕШИ:

НЕ УСТАНОВЯВА НЕСЪВМЕСТИМОСТ по отношение на Теодора ****** Йорданова с ЕГН ******, в качеството й на директор на ОУ „******“, гр. Р., и в това й качество лице, заемащо публична длъжност по чл. 6, ал. 1, т. 50 от ЗПК.


КОМИСИЯ:

ЗАМЕСТНИК - ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………….……...../АНТОАНЕТА ЦОНКОВА/

ЧЛЕН:…………………...……………..................../ПЛАМЕН ЙОЦОВ/

ЧЛЕН: ……………………………………………/СИЛВИЯ КЪДРЕВА/




